dh-unibe/image-text_koenigsfelden-charters-post-1500 huggingface dataset:
Ich, Matheus Roͤttenberg, der rechten̄ doctor, beken̄ mit disem briͤff,
als dan̄ mine gnedigē frowen̄ fro aͤbtissin und cōvent des wirdigen̄
gotzhus Kûngszfelden̄ mir als dem erben̄ des wûrdigen̄, hochgelertē
hern̄ doctor Caspar Wirto, wylandt thumhern̄ zuͦ Costentz, ✳ schuldig
bliben̄ syen̄ zwayhundert und zechen̄ Rinscher guldin ingold, ✳ von
wegen der uszstendigen̄ pensionē von der pfâr Waltzhuͦt harruͤrent, ✳ das ich diser sum̄ gelts, der zwayhundert und
zechen̄ guldin, von wegen und in namē der bemeltē miner
gnedigen frowē aͤbbtissin und cōvent zuͦ Kùngszfelden frùntlichen̄
entzicht, uszgericht und bezalt worden̄, daran̄ ich wol benuͤgig bin,
hierū, so sag ich die obbestimpten̄ mine gnedig frowen̄ aͤbtissin und
cōvent, och ir gotzhusz und mine hern̄ vō Bern̄ als ire kastvoͤgt
und schirm hern̄ und wer hirerū quittiͤrns notturfftig ist der
beruͤrten̄ sum̄ gelts, der zwayhundert und zechen̄ Rinischer gold̄
guldin, mir wie oblüt gericht und bezalt, och aller ander byszhar
verfallen̄ pensionē gantz quitt, ledig und losz. und des zuͦ urkundt und merer sicherheit hab ich min aigen insigel zuͦ end diser
geschrifft getruckt uff disen briͤff, der geben ist uff zinsztag nach
sant Michelstag, im fùnffzechen hundersten und zway und drissigosten
jar.
Konigsf. 941
Staatsarchiv
AARGAU
quittantz doctor Matheus
Rotemberg
Nͦ✳ 85 ✳
K ✳ V ✳ 11 ✳